钦定古今图书集成/理学汇编/学行典/第165卷 > 蔡元定
## 钦定古今图书集成/理学汇编/学行典/第165卷 > 蔡元定

按《宋史蔡元定传》：“元定字季通，建州建阳人。生而颖
悟，八岁能诗，日记数千言。父发，博览群书，号牧堂老
人，以程氏《语录》、邵氏《经世》、张氏《正蒙》授元定曰：‘此孔、
孟正脉也’。元定深涵其义，既长，辨析益精。登西山绝
顶，忍饥啖荠读书，闻朱熹名，往师之。熹扣其学，大惊
曰：‘此吾老友也，不当在弟子列’。遂与对榻，论讲诸经”
奥义。每至夜分，四方来学者，熹必俾先从元定质正
焉。太常少卿尢袤、秘书少监杨万里联疏荐于朝，召
之，坚以疾辞，筑室西山，将为终焉之计。时韩𠈁胄擅
政，设伪学之禁以空善类。台谏承风，专肆排击，然犹
未敢诵言攻朱熹。至沈继祖、刘三杰为言官，始连疏
诋熹，并及元定。元定简学者，刘砺曰：“化性起伪，乌得
无罪？”未几，果谪道州。州县捕元定甚急，元定闻命，不
辞家即就道。熹与从游者数百人饯别萧寺中，坐客
兴叹，有泣下者。熹微视元定，不异平时，因喟然曰：“友
朋相爱之情，季通不挫之志，可谓两得矣。”元定赋诗
曰：“执手笑相别，无为儿女悲。”众谓宜缓行，元定曰：“获
罪于天，天可逃乎！”杖屦，同其子沈行三千里，脚为流
血，无几微见言面至舂陵，远近来学者日众，州士子
莫不趋席下以听讲说。有名士挟才简傲，非笑前修
者，亦心服谒拜，执弟子礼甚恭。人为之语曰：“初不敬，
今纳命。”爱元定者，谓宜谢生徒。元定曰：“彼以学来，何
忍拒之？若有祸患，亦非闭门塞窦所能避也。”贻书训
诸子曰：“独行不愧影，独寝不愧衾，勿以吾得罪故。”遂
懈。一日，谓沈曰：“可谢客，吾欲安静以还造化旧物。”阅
三日卒。𠈁胄既诛，赠迪功郎，赐谥文节。元定于书无
所不读，于事无所不究，义理洞见大原，下至图书礼
乐制度，无不精妙。古书奇辞奥义，人所不能晓者，一
过目辄解。熹尝曰：“人读《易》书难，季通读难”《书》《易》。熹疏
释《四书》及为《易诗传》《通鉴纲目》，皆与元定往复参订，
《启蒙》一书，则属元定起槁。尝曰：“造化微妙，惟深于理
者能识之，吾与季通言而不厌也。”及葬，以文诔之曰：
“精诣之识，卓绝之才，不可屈之志，不可穷之辩，不复
可得而见矣。”学者尊之曰“西山先生。”其平生问学，多
寓于熹。书集中。所著书有“《大衍详说》《律吕新书》《燕乐
原辩》《皇极经世》《太元潜虚指要》《洪范解》《八阵图说》”，熹
为之序。